Pärnu Spordiliidu 10.01.2017.a. juhatuse koosolek nr. 1.

Kohal olid juhatuse liikmed: Enn Hallik, Tiit Aasma, Jüri Saar, Matti Killing, Kai Esna, Helju Sutt, Rauno Kirschbaum, Marika Tikkerbär, Mait Käbin.

Külalised: Uno Koort, Erki Melts.

Koosoleku juhataja: Enn Hallik, protokollija: Leili Kukk

PÄEVAKORD:

1. Spordieelarve 2017 – Uno Koort, Pärnu Linna spordinõunik.
2. Pärnu spordist ja Pärnu Spordiliidu tegemistest edaspidi – Enn Hallik, Pärnu Spordiliidu juhatuse esimees.

1.Uno Koort tutvustas Pärnu Linna 2017. aasta spordieelarvet. Nagu tavaliselt oli eelarve projekti koostamise aluseks linna poolt eraldatud summad; klubide poolt esitatud taotlused ning eelarve jaotuse kriteeriumid vastavalt kehtivale sporditegevuse toetamise korrale.

Treenerite tasustamise toetuseks on planeeritud eraldada 283 711 eurot. Treenerite toetus sisaldab tuntavat palgakasvu. See on tunnustus klubide treenerite tublile tööle.

Spordibaaside toetuseks on kavas eraldada 179 459 eurot. Baaside summale lisandub kahe sõudebaasi ja lauatennisemaja toetus spordikooli eelarvest (kokku kolmele baasile 20 000 eurot). Sel aastal on summa Pärnu Spordikooli 2017.aasta eelarves. Rannastaadioni ja rannastaadioni varuväljaku kasutuse rendisummade toetused jalgpalluritele ja kergejõustiklastele nähakse ette linna lisaeelarvetes.

Noortele olümpialootustele eraldatakse 19 000 eurot. Kõik otsused teeb ja jaotused otsustab - Pärnu Spordiliit.

Laste pearaha toetussumma kokku on 30 140 eurot. Arvestuse aluseks on linnavalitsuse poolt kehtestatud summad ja nõudeks jätkuvalt Pärnu linna sissekirjutus.

Meistrivõistluste korraldustoetuseks on 4220 eurot. Võistlus peab olema Pärnu või Pärnumaa meistrivõistlus. Kõik, kes taotlesid, toetust ka saavad.

Esindusvõistkondade toetus, 50 000 eurot, jaguneb nagu tavaliselt nelja kõrgliiga pallimänguvõistkonna ning kahe sõudepaatkonna vahel.

Pärnu Spordiliidu juhatus otsustas toetada esitatud spordieelarve jaotusi.

Linna spordieelarves on kavandatud ka summad spordivõistlustel osalemiseks ning tervisespordi toetuseks. Nende, tagasihoidlike summade osas, püütakse otsuseni jõuda järgmisel spordiliidu juhatuse koosolekul.

Linna sporditoetuste süsteemis on eelistatud noortespordi toetus. Korvpallurite eestkõneleja, Mait Käbin, tõdes, et esindusvõistkondade toetus on loodetust väiksem. Samas on tegu klubidega, millised reaalselt toovad sporti raha juurde ning innustavad noori konkreetselt harjutama.

Pärnu Spordiliidu juhatus otsustas selles küsimuses pöörduda Pärnu Linnavalitsuse poole, et võimalused üle vaadata ja lahendus leida.

Pärnu Spordiliit on püüdnud leida erinevaid võimalusi rahastuse suurendamiseks kuid seni edutult.

2. Enn Hallik tutvustas olukorda, mis on tingitud Pärnu Linna piiride laienemisega. Sellest tulenevalt laieneb ka sporditegevuse piirkond. Lisandub Audru, Paikuse ja võib veel tulla juurde osa Sauga vallast ning Reiu piirkonnast.

Olukorda on arutatud koos Pärnu maakonna rahvaga ja püütud leida võimalikke lahendusi. Maakonna ettepanek oli, et moodustada üks ühine tegevuskava ja juhtimine tuleks maakonna poolelt. Pärnu Spordiliit leidis, et linna ja maakonna töösuunad on liiga erinevad ja seoses sellega meil ühine koostöö ei sobi.

Pärnu Spordiliit otsustas, et arutame spordi tegevust juurdetulevate valdadega ja arendaks nendega koostööd.

Koosoleku juhataja: Koosoleku protokollija.

Enn Hallik Leili Kukk